Diari Oficial de la Generalitat Valenciana


Sumari del DOGV 4576, del 29-08-2003 (2003/9527)

ORDE de 31 juliol de 2003, del conseller de Sanitat, per la qual desplega el Decret 116/2003, d'11 de juliol, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat.
--------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/07/31/(1)/dof/vci/html**

### Dades del document

Número de DOGV
:   4576

Data del DOGV
:   29-08-2003

Secció del DOGV
:   I. DISPOSICIONS GENERALS

Número del document
:   2003/9527


Data del document
:   31-07-2003

Organisme emissor
:   Conselleria de Sanitat

Tipus de document
:   Ordre

Correcció d'errades

Anàlisi jurídica

 Descriptors 

:   * Conselleria de Sanitat
    * reglament intern
    * administració regional
    * legislació

ORDE de 31 juliol de 2003, del conseller de Sanitat, per la qual desplega el Decret 116/2003, d'11 de juliol, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat. [2003/9527]
  
Pel Decret 116/2003, d'11 de juliol, el Consell de la Generalitat Valenciana ha aprovat el Reglament Orgànic i Funcional de la Conselleria de Sanitat, que estructura els òrgans superiors, el nivell directiu i el nivell administratiu fins a direccions d'àrea. Per tant, es fa necessari desplegar-lo fins al nivell de direcció de servici.
  
Per tot això i fent ús de les facultats que m'atribuïx el Decret 116/2003, d'11 de juliol, del Consell de la Generalitat Valenciana i els articles 35.e i 71 de la Llei 5/1983, de 30 de desembre, de Govern Valencià,
  
ORDENE
  
Article 1. El conseller de Sanitat
  
1.1 Directament dependent del conseller de Sanitat s'adscriu el Gabinet del conseller de Sanitat com a òrgan de suport, assistència i assessorament tècnic.
  
1.1.1 Directament dependent del director del Gabinet del conseller de Sanitat s'adscriu la Unitat de Comunicació, que té com a funció desplegar la política de relació de la conselleria amb els mitjans de comunicació.
  
1.1.2 Directament dependent del director del Gabinet del conseller s'adscriu el Gabinet de Relacions Institucionals, amb rang de servici, que en desplegament del Reglament Orgànic i Funcional de la Conselleria de Sanitat, farà les funcions següents:
  
- Donar suport al conseller en la seua relació amb les Corts Valencianes, fent el seguiment i control de l'activitat parlamentària.
  
- Donar suport a les actuacions de la conselleria en la seua relació amb altres institucions públiques, i amb el Consell de Salut de la Comunitat Valenciana.
  
- Recopilar, elaborar i analitzar informació i documentació, a fi d'assistir els òrgans directius de la conselleria.
  
- Recopilar informació sanitària d'interés per al ciutadà i afavorir-ne la divulgació a través dels canals de comunicació corresponents.
  
- Preparar estudis i informes tècnics sobre les matèries pròpies de la conselleria.
  
- Crear sistemes d'informació necessaris, tant referencials com fonts.
  
- Preparar la memòria anual de la conselleria i fer totes les activitats dirigides a la difusió de les seues actuacions o al foment del coneixement i l'estudi de qüestions d'interés per a la conselleria.
  
- Organitzar i custodiar els fons de bibliografia pluridisciplinària o de caràcter sanitari, a fi de mantindre un centre de documentació bibliogràfica que estiga obert a la divulgació interna dels temes de salut.
  
- Confeccionar i proposar el programa editorial de cada exercici, efectuant l'anàlisi del cost i controlant la normalització i el disseny.
  
- Aprovar totes les publicacions, siguen o no periòdiques, així com el material de difusió que es faça en la conselleria.
  
- Qualsevol altra funció que li encomane expressament el conseller.
  
Article 2. La Secretaria Autonòmica per a l'Agència Valenciana de la Salut
  
2.1 Directament del secretari autonòmic per a l'Agència Valenciana de la Salut depenen el director general de Recursos Humans, el director general de Recursos Econòmics, el director general d'Assistència Sanitària, el director general d'Atenció a la Dependència, el director general de Farmàcia i Productes Sanitaris i el director general de Qualitat i Atenció al Pacient.
  
2.2 Directament dependent del secretari autonòmic per a l'Agència Valenciana de la Salut s'adscriu el Servici de Coordinació i Planificació de la Secretaria, que en desplegament del Reglament Orgànic i Funcional de la Conselleria de Sanitat, exercirà les funcions següents:
  
- Coordinar amb la resta d'òrgans directius i unitats de la conselleria, sota la supervisió immediata del secretari autonòmic, les directrius marcades en matèries pròpies.
  
- Planificar, sota la supervisió immediata del secretari autonòmic, els objectius, finalitats i actuacions en el seu àmbit.
  
- Donar suport, informar i assessorar al secretari autonòmic, així com qualsevol altra funció que li encomane expressament.
  
Article 3. La Direcció General de Recursos Humans
  
La Direcció General de Recursos Humans s'estructura en les unitats següents:
  
Àrea de Recursos Humans
  
Servici de Gestió de Personal
  
Servici de Selecció i Provisió de Personal
  
Servici de Plantilles i Registre de Personal
  
Servici de Règim Jurídic de Personal
  
Servici de Relacions Sindicals i Condicions de Treball
  
3.1 A l'Àrea de Recursos Humans, directament dependent del director general de Recursos Humans, li correspon planificar, dirigir, controlar, coordinar i supervisar les unitats següents:
  
3.1.1 El Servici de Gestió de Personal, que exercirà les funcions següents:
  
- Tramitar els expedients disciplinaris, les situacions administratives i les incidències d'assumptes referents al personal de les institucions sanitàries.
  
- Coordinar i fer el seguiment dels sistemes implantats per a la selecció de personal amb vinculació amb caràcter temporal d'institucions sanitàries, així com la resolució dels recursos i reclamacions que es plantegen en esta matèria.
  
- Fer totes les funcions de gestió de personal que se li encomanen.
  
3.1.2 El Servici de Selecció i Provisió de Personal, que exercirà les funcions següents:
  
- Fer la tramitació dels processos de selecció i provisió de places en execució de les ofertes d'ocupació pública.
  
- Elaborar i fer el seguiment de les convocatòries per a la provisió de llocs de treball d'institucions sanitàries.
  
- Fer els nomenaments o la contractació del personal del sector sanitari.
  
- Fer els nomenaments i els cessaments del personal directiu de les institucions sanitàries.
  
- Fer la gestió de les adscripcions provisionals reglamentàries del personal d'institucions sanitàries.
  
- Tramitar i resoldre els recursos interposats en matèria de selecció i provisió contra els actes dels tribunals o les comissions d'avaluació.
  
3.1.3 El Servici de Plantilles i Registre de Personal, que exercirà les funcions següents:
  
- Classificar els llocs de treball.
  
- Gestionar el registre del personal d'institucions sanitàries, efectuant el control dels actes o les resolucions que afecten la vida administrativa d'este personal.
  
- Elaborar i modificar les plantilles preceptives i, si és procedent, les relacions de llocs de treball de naturalesa funcionarial d'institucions sanitàries.
  
- Elaborar les propostes de relacions de places que s'han d'incloure en les convocatòries de selecció i provisió per tal que siguen oportunament cobertes.
  
- Fer el seguiment i l'estudi de l'absentisme laboral a través de la informació rebuda dels centres.
  
3.1.4 El Servici de Règim Jurídic de Personal, que exercirà les funcions següents:
  
- Assessorar els òrgans que efectuen la negociació col·lectiva en la Mesa Sectorial de Sanitat.
  
- Estudiar i fer l'informe preceptiu de les convocatòries i ofertes de qualsevol tipus de personal d'institucions sanitàries.
  
- Emetre els informes en matèria de règim jurídic de personal d'institucions sanitàries.
  
- Tramitar les reclamacions prèvies i els expedients d'incompatibilitats del personal de les institucions sanitàries i dels recursos interposats en matèria de personal d'institucions sanitàries contra actes dictats per òrgans de la conselleria.
  
- Assessorar en matèria de règim jurídic les normes i instruccions relatives a tots els aspectes relacionats amb el personal d'institucions sanitàries.
  
3.1.5 El Servici de Relacions Sindicals i Condicions de Treball, que exercirà les funcions següents:
  
- Executar la política de relacions amb les organitzacions sindicals o els òrgans de representació del personal del sector sanitari.
  
- Prestar el suport administratiu a la secretaria de la Mesa Sectorial de Sanitat.
  
- Estudiar, analitzar i proposar el règim retributiu del personal de les institucions sanitàries.
  
- Establir criteris homogenis respecte a l'aplicació del règim retributiu, especialment quant a les reclamacions formulades en estes matèries.
  
- Estudiar i elaborar instruccions relatives a jornada, horari, permisos, vacances i llicències, per tal que s'apliquen homogèniament en els centres.
  
Article 4. La Direcció General de Recursos Econòmics
  
La Direcció General de Recursos Econòmics s'estructura en les unitats següents:
  
Servici de Coordinació i Planificació de Recursos Econòmics
  
Servici d'Aprovisionament
  
Àrea de Recursos Econòmics
  
Servici de Gestió Econòmica
  
Servici de Gestió Pressupostària
  
Servici d'Anàlisi de Costos i Facturació
  
Àrea d'Infraestructures i Manteniment
  
Servici d'Infraestructures
  
Servici de Manteniment
  
4.1 Directament dependent del director general de Recursos Econòmics s'adscriu el Servici de Coordinació i Planificació de Recursos Econòmics que, en desplegament del Reglament Orgànic i Funcional de la Conselleria de Sanitat, exercirà les funcions següents:
  
- Coordinar amb la resta d'òrgans directius i unitats de la conselleria, sota la supervisió immediata del director general de Recursos Econòmics, les directrius marcades en matèries de recursos econòmics.
  
- Planificar, sota la supervisió immediata del director general de recursos econòmics, els objectius, finalitats i actuacions.
  
- Donar suport, informar i assessorar al director general de Recursos Econòmics, així com qualsevol altra funció que li encomane expressament.
  
4.2 Directament dependent del director general de Recursos Econòmics s'adscriu el Servici d'Aprovisionament, que exercirà les funcions següents:
  
- Preparar i tramitar els contractes de subministraments i servicis en els quals, per la similitud de l'objecte o per l'obtenció de millors condicions, siga convenient la contractació centralitzada per a tot l'àmbit de la Conselleria de Sanitat, així com la resta d'expedients de contractació de la Conselleria de Sanitat.
  
- Dictar les instruccions oportunes sobre normalització de productes, n'estiga centralitzada o no l'adquisició.
  
- Establir els criteris d'emmagatzemament de productes amb les institucions sanitàries.
  
- Coordinar els procediments de contractació dels centres de gestió referits tots a l'aprovisionament de productes i servicis.
  
- Efectuar la tramitació i el seguiment econòmic dels convenis i concerts.
  
4.3 A l'Àrea de Recursos Econòmics, directament dependent del director general de Recursos Econòmics, li correspon planificar, dirigir, controlar, coordinar i supervisar les unitats següents:
  
4.3.1 El Servici de Gestió Econòmica, que exercirà les funcions següents:
  
- Executar la gestió econòmica i comptable del pressupost de despeses dels òrgans i unitats de la conselleria, tramitant els documents administratius corresponents.
  
- Gestionar la nòmina del personal adscrit als servicis centrals de la conselleria.
  
- Elaborar procediments de coordinació en matèria de gestió econòmica entre els centres de gestió de la conselleria.
  
- Programar, controlar, seguir i gestionar l'execució de les inversions de la conselleria.
  
4.3.2 El Servici de Gestió Pressupostària exercirà les funcions següents:
  
- Elaborar, fer el seguiment i gestionar el pressupost dels òrgans i unitats de la conselleria.
  
- Elaborar els procediments de gestió de la nòmina del personal d'institucions sanitàries en els àmbits d'incidències, contingències fiscals i quotes socials.
  
- Gestionar i fer la coordinació d'ingressos pressupostaris.
  
- Estudiar, valorar i aplicar els resultats dels dissenys i estratègies planificades sobre gestió dels centres de la conselleria.
  
4.3.3 El Servici d'Anàlisi de Costos i Facturació que, en desplegament del Reglament Orgànic i Funcional de la Conselleria de Sanitat, exercirà les funcions següents:
  
- Impulsar la implantació en tots els centres dels sistemes d'informació que permeten identificar els costos de l'assistència sanitària.
  
- Elaborar les anàlisis de costos obtinguts i proposar mesures d'actuació per a garantir una eficiència major.
  
- Impulsar i supervisar la facturació de servicis a pacients, tant desplaçat com la resta de casos i amb finalitat informativa.
  
4.4 A l'Àrea d'Infraestructures i Manteniment, directament dependent del director general de Recursos Econòmics, li corresponen les funcions següents:
  
- Tramitar, fer el seguiment i controlar els expedients de contractació d'obres, y les seues assistències tècniques, instal·lacions i equipaments. Per a això hi haurà una Unitat de Contractació.
  
- Tramitar els expedients de cessió de terrenys i immobles destinats per a ús sanitari.
  
- Fer el seguiment i el control de les fases d'execució de les obres contractades.
  
Correspon a l'Àrea d'Infraestructures i Manteniment, que depén directament del director general de Recursos Econòmics, planificar, dirigir, controlar, coordinar i supervisar les unitats següents:
  
4.4.1 El Servici d'Infraestructures, que exercirà les funcions següents:
  
- Redactar i supervisar, si és procedent, els projectes tècnics d'execució d'obres i instal·lacions.
  
- Fer el seguiment, control i aprovació, si és procedent, de l'execució de les obres i inversions gestionades per la conselleria.
  
4.4.2 El Servici de Manteniment, que tindrà com a funció gestionar i coordinar el manteniment de les infraestructures dels centres sanitaris. També, en desplegament del Reglament Orgànic i Funcional de la Conselleria de Sanitat, exercirà la funció d'impulsar nous procediments, modalitats i tècniques de manteniment dels centres sanitaris que en garantisquen en tot moment l'optimació.
  
Article 5. La Direcció General d'Assistència Sanitària
  
La Direcció General d'Assistència Sanitària s'estructura en les unitats següents:
  
Àrea de Concerts i Tecnologia Sanitària
  
Servici de Tecnologia Sanitària i Telemedicina
  
Servici de Concerts
  
Àrea d'Assistència Sanitària
  
Servici de Recursos Assistencials
  
Servici d'Assistència Sanitària Urgent i Emergències
  
Servici de Protocol·lització i Integració Assistencial
  
Servici de Gestió Clínica i Desenvolupament Professional
  
Servici de Coordinació de Programes Especials
  
Servici per al Desenvolupament de Ferramentes per a la Gestió
  
5.1 Correspon a l'Àrea de Concerts i Tecnologia Sanitària, directament dependent del director general d'Assistència Sanitària, planificar, dirigir, controlar, coordinar i supervisar les unitats següents:
  
5.1.1 El Servici de Tecnologia Sanitària i Telemedicina, que exercirà les funcions següents:
  
- Detectar les necessitats d'inversió en equipament, proposar el pla anual d'inversions, proposar dotacions bàsiques.
  
- Fer el seguiment informatitzat d'incidències en equips d'electromedicina.
  
- Fer la implantació de sistemes de telemedicina.
  
5.1.2 El Servici de Concerts, que exercirà les funcions següents:
  
- Fer les propostes dels concerts i convenis amb centres i servicis privats o públics aliens a la xarxa de la Conselleria de Sanitat.
  
- Fer el control de l'activitat sanitària concertada.
  
- Fer el control assistencial, el tràmit i l'autorització de la derivació de pacients a centres i servicis sanitaris no concertats.
  
5.2 Correspon a l'Àrea d'Assistència Sanitària, directament dependent del director general d'Assistència Sanitària, planificar, dirigir, controlar, coordinar i supervisar les unitats següents:
  
5.2.1 El Servici de Recursos Assistencials, que tindrà encomanades les funcions següents:
  
- Gestionar i planificar els recursos assistencials, proposant-ne l'adequació per a la prestació correcta dels servicis sanitaris.
  
- Desenvolupar la cartera de servicis i el catàleg de prestacions dels centres sanitaris amb la finalitat d'aportar informació al ciutadà de tots els recursos que hi ha.
  
- Gestionar i fer la promoció de programes en funció de les atencions d'infermeria.
  
- Elaborar i analitzar els indicadors de càrrega de treball del personal.
  
- Control de l'activitat assistencial.
  
5.2.2 El Servici d'Assistència Sanitària Urgent i Emergències, que tindrà encomanades les funcions següents:
  
- Gestionar el programa d'atenció urgent per a les grans ciutats.
  
- Coordinar els centres d'informació i coordinació d'urgències.
  
- Exercir les funcions derivades del pla director d'urgències amb especial incidència en el transport sanitari i gestionant el programa d'emergències mèdiques.
  
5.2.3 El Servici de Protocol·lització i Integració Assistencial, que tindrà encomanades les funcions següents:
  
- Elaborar protocols i guies de pràctica clínica.
  
- Elaborar i gestionar programes d'integració assistencial, a fi de facilitar l'accessibilitat del sistema.
  
- Potenciar el desenvolupament i l'homogeneïtzació de les alternatives assistencials: atenció domiciliària, cirurgia sense ingrés, hospital de dia.
  
5.2.4 El Servici de Gestió Clínica i Desenvolupament Professional, que tindrà encomanades les funcions següents:
  
- Desenvolupar instruments per a potenciar la gestió clínica en els centres sanitaris.
  
- Desenvolupar i avaluar fórmules de gestió d'integració dels recursos assistencials: àrees clíniques, unitats de gestió clínica i noves unitats organitzatives.
  
- Desenvolupar i avaluar sistemes de desenvolupament professional als professionals dirigits a aconseguir l'excel·lència en l'assistència.
  
- Desenvolupar i implantar la gestió per processos.
  
- Desenvolupar i fer el seguiment de contractes de gestió.
  
5.2.5 El Servici de Coordinació de Programes Especials, que exercirà les funcions següents:
  
- Desenvolupar i impulsar programes dirigits a problemes de salut emergents.
  
- Desenvolupar i impulsar programes dirigits a problemes de salut susceptibles de diagnòstic i tractament per l'avanç de les noves tecnologies.
  
- Elaborar els protocols dirigits a la posada en marxa dels programes esmentats.
  
5.2.6 El Servici de Desenvolupament de Ferramentes per a la Gestió exercirà les funcions següents:
  
- Impulsar la utilització de sistemes i tecnologies de la informació en els servicis centrals i centres sanitaris.
  
- Desenvolupar, dissenyar, impulsar i mantindre funcionalment les ferramentes per a dur a terme una atenció amb nivells màxims de qualitat.
  
5.3 Depenen directament del director general d'Assistència Sanitària els directors d'Assistència Sanitària de Zona, amb naturalesa estatutària i amb les funcions previstes en el Decret 215/1999, de 9 de novembre, pel qual es crea la figura del director d'Assistència Sanitària de Zona.
  
5.4 Depén directament del director general d'Assistència Sanitària el director del Programa de Trasplantaments de la Comunitat Valenciana, al qual fa referència l'Orde de 20 de gener de 2003, de la Conselleria de Sanitat, que farà de coordinador autonòmic. El Registre de Trasplantaments de la Comunitat Valenciana quedarà integrat en la coordinació autonòmica.
  
Article 6. La Direcció General d'Atenció a la Dependència
  
La Direcció General d'Atenció a la Dependència s'estructura en les unitats següents:
  
Secretaria Tècnica del Comissionat per a l'Atenció i Prevenció de Drogodependències
  
Servici de Gestió
  
Servici de Salut Mental
  
Servici d'Assistència Sociosanitària
  
6.1 La Secretaria Tècnica del Comissionat per a l'Atenció i Prevenció de Drogodependències, amb rang de servici, exercix les funcions següents:
  
- Fer el manteniment dels sistemes d'informació en matèria de drogodependències i trastorns addictius.
  
- Fer la prestació de servicis i gestió dels centres d'atenció i prevenció de les drogodependències de titularitat de la Generalitat Valenciana.
  
- Coordinar els centres, servicis i programes assistencials i de prevenció que siguen finançats per la Conselleria de Sanitat.
  
- Fer la coordinació i el seguiment de les accions que conté el Pla Autonòmic Valencià sobre Drogodependències i Altres Trastorns Addictius.
  
6.2 El Servici de Gestió té les funcions següents:
  
- Fer la preparació i tramitació dels convenis, concerts i subvencions corresponents a les matèries assignades al director general.
  
- Tramitar els expedients administratius per a l'obtenció de l'acreditació i el registre dels centres i servicis d'atenció i prevenció de drogodependències.
  
- Tramitar els expedients sancionadors corresponents a la direcció general.
  
6.3 El Servici de Salut Mental tindrà com a funcions la gestió i planificació dels centres, servicis i programes de salut mental, així com la coordinació del Pla director de Salut Mental de la Comunitat Valenciana.
  
6.4 El Servici d'Assistència Sociosanitària és la unitat encarregada d'impulsar una política sociosanitària, en el si de la Conselleria de Sanitat, en coordinació amb altres unitats del Consell de la Generalitat Valenciana.
  
Article 7. La Direcció General de Farmàcia i Productes Sanitaris
  
La Direcció General de Farmàcia i Productes Sanitaris s'estructura en les unitats següents:
  
Àrea de Farmàcia i Productes Sanitaris
  
Servici d'Ordenació i Control del Medicament
  
Servici de Provisió i Assistència Farmacèutica
  
Servici de Prestacions Complementàries
  
7.1 Directament dependent del director general, hi ha l'Àrea de Farmàcia i Productes Sanitaris, a la qual s'adscriu l'Oficina de Gaia, la funció de la qual és gestionar la implantació correcta del sistema d'informació Gaia i la gestió i el manteniment de les bases dades corresponents. A més a més, correspon a l'Àrea de Farmàcia i Productes Sanitaris dirigir, controlar, coordinar i supervisar les unitats següents:
  
7.1.1 El Servici d'Ordenació i Control del Medicament, que té encomanades les funcions següents:
  
- Fixar els criteris i procediments d'autorització, classificació i registre dels centres, servicis i establiments farmacèutics, així com els centres, establiments i servicis l'objecte dels quals siguen els productes sanitaris.
  
- Planificar els recursos farmacèutics i fixar els criteris d'autorització i definició de les condicions de l'exercici de l'activitat professional farmacèutica.
  
- Supervisar, coordinar i avaluar la xarxa autonòmica de farmacovigilància.
  
- Coordinar amb l'Agència Espanyola del Medicament les funcions que en són exclusives.
  
- Fer la gestió i coordinació del marc d'activitats, així com el control efectiu de l'organització i vigilància dels servicis d'urgències, torns de guàrdia, horaris, vacances i de l'assistència prestada per les oficines de farmàcia i la resta de servicis i establiments farmacèutics.
  
- Les atribuïdes pel Reial Decret 851/1999, de 21 de maig, i altres funcions que la normativa encomana a la Generalitat Valenciana en matèria de productes farmacèutics.
  
- Les atribuïdes pel Reial Decret 414/1996, d'1 de març, sobre regulació dels productes sanitaris.
  
- Fer la gestió d'alertes, desabastiments i comunicació de riscos de medicaments.
  
I també, en desplegament del Reglament Orgànic i Funcional de la Conselleria de Sanitat, té la funció de desplegar la legislació de l'Estat en matèria d'estupefaents, psicòtrops, medicaments de control mèdic especial i medicació estrangera.
  
7.1.2 El Servici de Provisió i Assistència Farmacèutica, que té encomanades les funcions següents:
  
- Centralitzar la informació referent a assajos clínics autoritzats, així com el control de la publicitat i les tècniques de promoció de medicaments.
  
- Elaborar, revisar i supervisar els concerts amb proveïdors en matèria de medicaments.
  
- Distribuir i fer el control dels segells oficials i talonaris de receptes oficials de la Conselleria de Sanitat.
  
- Fomentar activitats d'ús racional del medicament i d'atenció farmacèutica.
  
- Impulsar una guia farmacoterapèutica bàsica i dinàmica, que servisca de referent per a implantar-la en totes les àrees de salut a través de les comissions farmacoterapèutiques.
  
- Potenciar l'activitat del Centre Autonòmic Valencià d'Informació de Medicaments.
  
I també, en desplegament del Reglament Orgànic i Funcional de la Conselleria de Sanitat, té les funcions següents:
  
- Gestionar, coordinar i avaluar les prestacions farmacèutiques en Atenció Primària, Atenció Especialitzada i Atenció Sociosanitària.
  
- Analitzar l'oferta de productes farmacèutics inclosos en la prestació farmacèutica.
  
- Estudiar, fer el seguiment i incorporar els medicaments en els concursos públics a través de la Central de Compres.
  
- Gestionar els assajos clínics.
  
- Autoritzar administrativament els estudis postautorització.
  
7.1.3 El Servici de Prestacions Complementàries, que fa les funcions següents:
  
- Gestionar i coordinar les prestacions ortopèdiques, reintegrament de despeses i transport sanitari no concertat.
  
- Fer l'autorització de dietes d'estada per assistència sanitària.
  
- Tramitar les qüestions relatives a convenis internacionals.
  
- Fer l'autorització a les empreses per als servicis de prevenció de l'assistència medicofarmacèutica als seus treballadors.
  
- Elaborar, revisar i supervisar els concerts amb proveïdors en matèria de productes sanitaris.
  
Article 8. La Direcció General de Qualitat i Atenció al Pacient
  
La Direcció General de Qualitat i Atenció al Pacient s'estructura en les unitats següents:
  
Àrea de Qualitat i Atenció al Pacient
  
Servici d'Anàlisi de Sistemes d'Informació Sanitària
  
Servici de Qualitat Assistencial
  
Servici d'Informació i Atenció al Pacient
  
Servici de Comunicació
  
8.1 Correspon a l'Àrea de Qualitat i Atenció al Pacient, que depén directament del director general, planificar, dirigir, controlar, coordinar i supervisar les unitats següents:
  
8.1.1 El Servici d'Anàlisi de Sistemes d'Informació Sanitària, que té encomanades les funcions següents:
  
- Fer l'anàlisi de les dades generades pels sistemes d'informació sanitària.
  
- Elaborar els indicadors de gestió sanitària.
  
- Fer l'anàlisi i l'avaluació dels processos assistencials.
  
- Elaborar i fer el seguiment d'indicadors d'activitat i gestió.
  
- Fer la implantació i el seguiment del Sistema d'Informació Econòmica en tots els centres de gestió i l'anàlisi de les dades obtingudes a través d'este sistema.
  
8.2 El Servici de Qualitat Sanitària, que té encomanades les funcions següents:
  
- Identificar necessitats de sistemes de qualitat i implantació d'estos sistemes.
  
- Elaborar informació contrastada sobre qualitat de servicis, per tal que la utilitzen els professionals i la conega el públic.
  
- Promoure la potenciació dels principis de la medicina basada en l'evidència, orientant les actuacions cap a la millora de la pràctica assistencial.
  
- Desenvolupar la gestió basada en l'excel·lència.
  
- Instaurar un sistema d'indicadors de qualitat per a control i avaluació de processos.
  
8.3 El Servici d'Informació i Atenció al Pacient, que té encomanades les funcions següents:
  
- Avaluar el nivell de satisfacció dels usuaris dels servicis sanitaris.
  
- Dissenyar, implantar i desenvolupar la Carta del Pacient de la Comunitat Valenciana.
  
- Coordinació d'associacions i voluntariat, convenis i subvencions.
  
- Elaborar materials i publicacions d'informació sanitària.
  
- Adaptar les infraestructures a fi de facilitar l'accés als servicis a persones amb discapacitats.
  
I també, en desplegament del Reglament Orgànic i Funcional de la Conselleria de Sanitat, exercix les funcions següents:
  
- Implantar i desplegar el Pla d'Humanització.
  
- Coordinar les actuacions dels servicis d'Atenció i Informació al Pacient en el desplegament del Pla d'Humanització.
  
8.1.4 El Servici de Comunicació, que tindrà encomanades les funcions següents:
  
- Analitzar les causes de les queixes, suggeriments, agraïments i reclamacions.
  
- Coordinar la comunicació dirigida al pacient.
  
- Millorar l'accés dels pacients als servicis sanitaris i la informació del ciutadà sobre els servicis i les prestacions sanitàries.
  
- Facilitar el dret a la lliure elecció de metge i de centre.
  
I també, en desplegament del Reglament Orgànic i Funcional de la Conselleria de Sanitat, exercix la funció següent:
  
- Facilitar els drets que deriven de l'aplicació de la Llei de Drets i Informació al Pacient.
  
Article 9. La Subsecretaria
  
9.1 Depenen directament del subsecretari el director general de Salut Pública, el director general d'Ordenació, Avaluació i Investigació Sanitària, l'Escola Valenciana d'Estudis de la Salut i el secretari general administratiu.
  
9.2 Directament del subsecretari depenen els servicis següents:
  
9.2.1 El Servici de Prevenció de Riscos Laborals, que té com a funcions les encomanades i previstes en la Llei de Prevenció de Riscos Laborals i en la normativa que la desplega, referides exclusivament al personal que presta servicis en institucions sanitàries dependents de la Conselleria de Sanitat.
  
9.2.2 El Servici de Responsabilitat Patrimonial, que té com a funcions la tramitació i la realització de les propostes que expliciten els motius de resolució d'expedients de reclamacions de responsabilitat patrimonial de l'administració, i també, en desplegament del Reglament Orgànic i Funcional de la Conselleria de Sanitat, la tramitació dels expedients de reclamacions de danys.
  
Article 10. La Direcció General de Salut Pública
  
La Direcció General de Salut Pública s'estructura en les unitats següents:
  
Servici del Pla de la Sida
  
Servici de Salut Laboral
  
Àrea de Coordinació de Centres i Actuació en Salut Pública
  
Servici de Promoció de la Salut
  
Servici d'Actuació en Salut Pública
  
Servici de Salut Infantil i de la Dona
  
Oficina del Pla del Càncer
  
Àrea d'Epidemiologia
  
Servici d'Epidemiologia i Control Epidemiològic
  
Servici d'Estudis Epidemiològics i Estadístiques Sanitàries
  
Àrea de Seguretat Alimentària
  
Servici de Planificació i Anàlisi Alimentària
  
Servici de Gestió del Risc Alimentari
  
10.1 Sota la dependència directa del director general s'adscriuen els servicis següents:
  
10.1.1 El Servici del Pla de la Sida, que exercirà les funcions següents:
  
- Dissenyar i gestionar els programes de prevenció i control de la infecció del VIH/sida.
  
- Planificar, promoure, desenvolupar i coordinar les actuacions relacionades amb la prevenció i el control de la infecció VIH/sida.
  
- Dissenyar, gestionar, analitzar i avaluar els programes de reducció de dany.
  
10.1.2 El Servici de Salut Laboral, que exercirà les funcions següents:
  
- Exercir les competències sanitàries en prevenció de riscos laborals, incloses les relatives a l'autorització de les instal·lacions sanitàries i la inspecció de les activitats.
  
- Gestionar i desplegar les competències de l'administració sanitària sobre les entitats col·laboradores de la Seguretat Social en la gestió de les contingències laborals.
  
- Gestionar i mantindre el sistema d'informació sanitària laboral i la promoció de la salut en el treball.
  
- Controlar i vigilar els aspectes sanitaris dels productes químics i especialment de plaguicides i biocides.
  
- Dirigir i avaluar la vigilància de la salut dels treballadors, inclosa la postocupacional.
  
- Gestionar el sistema d'informació de riscos biològics en personal sanitari.
  
10.2 Directament dependent del director general hi ha l'Àrea de Coordinació i Actuació en Salut Pública, a la qual s'adscriuen els directors dels centres de Salut Pública, i a la qual correspon planificar, dirigir, controlar, coordinar i supervisar les funcions següents:
  
- Gestionar i coordinar els centres de Salut Pública.
  
- Fer el seguiment, l'anàlisi i l'avaluació de la gestió dels directors i coordinadors dels centres de Salut Pública.
  
- Analitzar i fer l'avaluació dels indicadors de gestió per a establir les correccions oportunes a fi d'abastar estàndards de qualitat òptims.
  
- Participar amb les altres direccions generals de la Conselleria de Sanitat en el seguiment i desplegament dels plans i programes de salut.
  
- Coordinar les actuacions especials amb altres direccions generals, conselleries i ajuntaments en el cas que existisca un risc per a la salut de la població.
  
Esta àrea s'estructura en els servicis següents:
  
10.2.1 El Servici de Promoció de la Salut, que exercirà les funcions següents:
  
- Dissenyar, gestionar, analitzar i avaluar els plans i programes de salut.
  
- Dissenyar, gestionar, analitzar i avaluar els programes de prevenció de malalties prevalents a la Comunitat Valenciana.
  
- Dissenyar, gestionar, analitzar i avaluar les activitats d'informació i educació per a la salut orientades a fomentar estils de vida sans en la població.
  
10.2.2 El Servici d'Actuació en Salut Pública, que exercirà les funcions següents:
  
- Proporcionar una resposta ràpida davant de situacions de salut pública que poden comportar una alarma social.
  
- Gestionar, dissenyar i avaluar la tecnologia i els procediments en sistemes d'informació en salut pública.
  
- Preveure, davant de determinades situacions de risc per a la salut, la logística, procediments i coordinació amb la resta de recursos sanitaris i institucions de distinta naturalesa.
  
10.2.3 El Servici de Salut Infantil i de la Dona, que en desplegament del Reglament Orgànic i Funcional de la Conselleria de Sanitat, exercix la funció de dissenyar, gestionar, analitzar i avaluar els plans i programes específics de salut infantil i de la dona.
  
10.2.4 L'Oficina del Pla del Càncer, amb rang de servici, que exercirà la funció de gestionar, analitzar i avaluar el Pla Oncològic.
  
10.3 Directament dependent del director general, hi ha l'Àrea d'Epidemiologia a la qual correspon planificar, dirigir, controlar, coordinar i supervisar els servicis següents:
  
10.3.1 El Servici de Vigilància i Control Epidemiològic, que exercirà les funcions següents:
  
- Organitzar, coordinar i avaluar la vigilància epidemiològica de les malalties transmissibles a través del sistema de notificació de malalties i el sistema d'informació microbiològica.
  
- Gestionar, controlar, coordinar i avaluar els brots epidèmics i les malalties emergents mitjançant el sistema d'alerta precoç i resposta.
  
- Organitzar, coordinar i avaluar els programes específics de prevenció i control de malalties transmissibles.
  
- Difondre la informació procedent de la vigilància epidemiològica a tots els nivells de la Xarxa Valenciana de Vigilància en Salut Pública.
  
10.3.2 El Servici d'Estudis Epidemiològics i Estadístiques Sanitàries, que exercirà les funcions següents:
  
- Fer l'anàlisi epidemiològica sistemàtica de l'estat de salut.
  
- Fer els estudis epidemiològics específics per a un coneixement millor de la situació de salut de la Comunitat Valenciana.
  
- Gestionar, coordinar i avaluar els registres d'interés en salut pública.
  
- Fer l'estudi i l'anàlisi epidemiològica de la mortalitat i les seues causes.
  
- Elaborar les estadístiques sanitàries derivades de la informació epidemiològica.
  
10.4 Directament dependent del director general hi ha l'Àrea de Seguretat Alimentària, que fa les funcions següents:
  
- Autoritzar i fer el reconeixement de l'acreditació i registre de laboratoris en l'àmbit de la salut pública.
  
- Fer l'anàlisi en matèria de seguretat alimentària i sanitat ambiental.
  
- Gestionar, controlar i coordinar la xarxa de laboratoris de Salut Pública, així com l'estudi i propostes de metodologia analítica en matèria de salut pública.
  
Correspon a l'Àrea de Seguretat Alimentària planificar, dirigir, controlar, coordinar i supervisar els servicis següents:
  
10.4.1 El Servici de Planificació i Anàlisi Alimentària, que exercirà les funcions següents:
  
- Elaborar, actualitzar i avaluar el Pla de Seguretat Alimentària.
  
- Definir estratègies, planificar, normalitzar, ordenar i supervisar les actuacions del control oficial i el programa de control oficial d'aliments.
  
- Elaborar i gestionar el sistema d'informació de seguretat alimentària.
  
- Elaborar instruccions documentades sobre la planificació del control oficial, el mostratge normalitzat i les tècniques de control.
  
10.4.2 El Servici de Gestió del Risc Alimentari, que exercirà les funcions següents:
  
- Estudiar, valorar i gestionar els programes de control oficial d'aliments.
  
- Tramitar i gestionar els expedients d'autorització sanitària de funcionament d'indústries i establiments alimentaris, i de les entitats de formació de manipuladors d'aliments, i gestionar estos registres.
  
- Gestionar el sistema d'intercanvi ràpid d'informació sobre alertes i notificacions de caràcter alimentari.
  
- Gestionar el programa d'escorxadors.
  
- Avaluar la conformitat dels sistemes d'autocontrol aplicats per les empreses alimentàries mitjançant auditories de verificació.
  
Article 11. La Direcció General d'Ordenació, Avaluació i Investigació Sanitària
  
La Direcció General d'Ordenació, Avaluació i Investigació Sanitària s'estructura en les unitats següents:
  
Oficina d'Investigació Sanitària
  
Oficina del Pla de Salut
  
Àrea d'Inspecció, Avaluació i Ordenació
  
Servici d'Inspecció de Servicis Sanitaris
  
Servici d'Avaluació i Auditoria Sanitàries
  
Servici de Recursos Sanitaris
  
Servici d'Assegurament Sanitari
  
11.1 Directament dependent del director general hi ha l'Oficina d'Investigació, amb rang de servici, que tindrà com a funció dinamitzar, potenciar i coordinar l'activitat investigadora en l'àmbit de la conselleria i, a més, en desplegament del Reglament Orgànic i Funcional de la Conselleria de Sanitat, fa les funcions següents:
  
- Promoure i facilitar el desenvolupament de la investigació orientada a la fonamentació científica en la presa de decisions en matèria de salut, amb especial atenció a la rellevància, la qualitat, la disseminació i l'aplicació de resultats.
  
- Generar i mantindre un registre de xarxes d'investigació en l'àrea sanitària.
  
- Establir un marc global que permeta el desenvolupament de les línies d'investigació d'una manera eficient.
  
- Desplegar la col·laboració entre institucions, universitats i centres assistencials de la Conselleria de Sanitat per al desplegament de projectes i programes d'investigació en matèries relacionades amb la salut.
  
11.2 Directament dependent del director general hi ha l'Oficina del Pla de Salut, amb rang de servici, que tindrà com a funció el seguiment i l'avaluació del Pla de Salut de la Comunitat Valenciana i, a més a més, en desplegament del Reglament Orgànic i Funcional de la Conselleria de Sanitat, farà les funcions següents:
  
- Monitoritzar i coordinar el Pla de Salut de la Comunitat Valenciana.
  
- Generar i mantindre un sistema d'informació sobre els plans estratègics de la Conselleria de Sanitat i col·laborar amb altres òrgans i institucions sanitàries.
  
11.3 Directament dependent del director general d'Ordenació, Avaluació i Investigació Sanitària hi ha l'Àrea Inspecció, Avaluació i Ordenació, a la qual correspon planificar, dirigir, controlar, coordinar i supervisar les unitats següents:
  
11.3.1 El Servici d'Inspecció de Servicis Sanitaris, que farà les funcions contingudes en el Decret 15/2003, de 18 febrer, que aprova el Reglament d'Organització i Funcionament de la Inspecció de Servicis Sanitaris de la Generalitat Valenciana i, a més, en desplegament del Reglament Orgànic i Funcional de la Conselleria de Sanitat, coordinarà l'Oficina del Mapa Sanitari.
  
11.3.2 El Servici d'Avaluació i Auditoria Sanitàries, que exercirà les funcions següents:
  
- Analitzar les necessitats de formació dels professionals i organitzar els plans docents adequats per a cobrir-les.
  
- Avaluar noves tecnologies, analitzant l'impacte assistencial i econòmic de la incorporació.
  
- Fer l'avaluació del producte sanitari final.
  
- Fer l'avaluació del resultat assistencial en els centres concertats.
  
- Establir mecanismes per a l'avaluació continuada del producte sanitari.
  
I, també, en desplegament del Reglament Orgànic i Funcional de la Conselleria de Sanitat, farà les funcions següents:
  
- Establir els mecanismes de seguiment de les tecnologies incorporades al sistema sanitari.
  
- Establir mecanismes per a l'acreditació i avaluació continuada de la qualitat de centres i unitats, a través d'auditories sanitàries.
  
- Avaluar i acreditar centres, unitats i processos.
  
11.3.3 El Servici de Recursos Sanitaris, que exercirà les funcions següents:
  
- Establir les condicions per a l'obertura de centres sanitaris.
  
- Autoritzar l'obertura de tot tipus d'establiments sanitaris.
  
- Mantindre el registre sanitari de centres i unitats.
  
- Mantindre els registres estadístics i la coordinació amb organismes nacionals.
  
I també, en desplegament del Reglament Orgànic i Funcional de la Conselleria de Sanitat, exercirà les funcions següents:
  
- Elaborar les propostes normatives relatives als requisits tècnics assistencials dels centres sanitaris i, en especial, els aspectes referits a recursos humans, materials, estructurals i d'organització assistencial.
  
- Elaborar les propostes de regulació de les condicions per al funcionament dels diferents tipus de centres sanitaris.
  
11.3.4 El Servici d'Assegurament Sanitari, que té com a funció la gestió del Sistema d'Informació Poblacional de la Conselleria de Sanitat i, a més, en desplegament del Reglament Orgànic i Funcional de la Conselleria de Sanitat, exercirà les funcions següents:
  
- Manteniment i explotació de la base de dades poblacional de ciutadans de la Comunitat Valenciana o registre central de pacients SIP.
  
- Ordenar i coordinar els procediments administratius i tècnics relacionats amb el reconeixement i l'acreditació del dret a les prestacions sanitàries individuals de cada ciutadà valencià.
  
- Desplegar el model d'assegurament sanitari públic de la Comunitat Valenciana i distribuir les targetes sanitàries individuals.
  
Article 12. L'Escola Valenciana d'Estudis de la Salut
  
12.1 L'Escola Valenciana d'Estudis de la Salut és un òrgan adscrit a la Conselleria de Sanitat, dependent directament del subsecretari, per al suport cientificotècnic en matèria d'investigació i docència. Li corresponen les funcions següents:
  
- Assessorar en la fixació de la política d'investigació sanitària i en l'establiment de les prioritats en este àmbit.
  
- Promoure la investigació en relació amb els problemes i les necessitats de salut de la població de la Comunitat Valenciana.
  
- Formar, reciclar i perfeccionar, de manera continuada, els professionals del camp de la salut, la gestió i l'administració sanitària, tot això des d'una perspectiva interdisciplinària i aproximant la formació als centres de treball.
  
- Assessorar la Conselleria de Sanitat i la resta d'òrgans de la Generalitat Valenciana en tots els assumptes de la seua competència que li siguen consultats.
  
- Qualssevol altres d'interés per al sistema sanitari valencià que li siguen assignades.
  
12.2 Al capdavant d'esta institució es troba el director de l'Escola Valenciana d'Estudis de la Salut, amb rang de director general, que exercirà les funcions descrites en l'article tercer del Decret 210/1992, de 23 de novembre, pel qual es va aprovar el Reglament d'Organització i Funcionament de l'Institut Valencià d'Estudis en Salut Pública.
  
12.3 L'Escola Valenciana d'Estudis de la Salut s'estructura en els servicis següents:
  
12.3.1 El Servici de Formació i Investigació que, en desplegament del Reglament Orgànic i Funcional de la Conselleria de Sanitat, exercix les funcions següents:
  
- Analitzar les demandes formatives dels professionals de la salut.
  
- Dissenyar, gestionar, analitzar i avaluar els plans de formació del personal sanitari.
  
- Elaborar els programes d'ajuda a la investigació.
  
- Promoure la investigació en les matèries d'interés per a la Conselleria de Sanitat.
  
12.3.2 La Secretaria Tècnica, amb rang de servici, que, en desplegament del Reglament Orgànic i Funcional de la Conselleria de Sanitat, exercix les funcions següents:
  
- Les previstes en l'article 12 del Decret 210/1992, de 23 de novembre, que va aprovar el Reglament d'Organització i Funcionament de l'Institut Valencià d'Estudis en Salut Pública.
  
- Preparar estudis i informes tècnics sobre les matèries pròpies de l'Escola Valenciana d'Estudis de la Salut.
  
- Coordinar i impulsar les activitats de les unitats docents de Medicina Familiar i Comunitària, Infermeria Obstètrica i Ginecològica, Infermeria de Salut Mental i les que puguen incorporar-s'hi.
  
- Coordinar i impulsar la Comissió d'Acreditació de la Formació Continuada de les Professions Sanitàries.
  
Article 13. La Secretaria General Administrativa
  
La Secretaria General Administrativa està estructurada en les unitats següents:
  
Servici d'Assumptes Generals i Convenis
  
Àrea d'Organització i Sistemes d'Informació
  
Servici de Sistemes i Comunicacions
  
Servici d'Organització i Sistemes d'Informació
  
13.1 Directament dependent del secretari general administratiu s'adscriu el Servici d'Assumptes Generals i Convenis, que fa les funcions següents:
  
- Gestionar el Registre General de la conselleria i les oficines d'informació i d'iniciatives i reclamacions que en depenen.
  
- Gestionar l'arxiu i l'inventari de béns i material de la conselleria.
  
- Gestionar els servicis de traducció i fer els tràmits necessaris per a la publicació d'actes o disposicions en el Diari Oficial de la Generalitat Valenciana.
  
- Tramitar les circulars i els oficis circulars de la conselleria.
  
- Gestionar i controlar els assumptes generals.
  
- Tramitar els convenis i acords de col·laboració que la conselleria haja de proposar al Govern Valencià.
  
13.2 Directament dependent del secretari general administratiu s'adscriu l'Àrea d'Organització i Sistemes de Comunicació, que és la unitat que dirigix i impulsa l'ús de les tecnologies i els sistemes d'informació i les telecomunicacions per a l'ús en assumptes propis de la conselleria, així com l'optimació i normalització dels procediments de treball. Exercirà les funcions següents:
  
- Definir estratègies, planificar, normalitzar, ordenar i supervisar actuacions en relació amb els sistemes d'informació i comunicació de la conselleria.
  
- Definir estratègies, planificar, normalitzar, ordenar i supervisar actuacions en relació amb la racionalització administrativa.
  
- Planificar i controlar les inversions en tecnologies de la informació.
  
- Ordenar, planificar, desenvolupar i gestionar les comunicacions de veu i dades en l'àmbit de la conselleria, seguint les normes i orientacions generals de la Generalitat Valenciana.
  
L'Àrea d'Organització i Sistemes de Comunicació queda estructurada en els servicis següents:
  
13.2.1 El Servici de Sistemes i Comunicacions, que tindrà les funcions següents:
  
- Impulsar la utilització de sistemes i tecnologies de la informació en els servicis centrals i territorials de la conselleria.
  
- Vetlar per la gestió operativa dels equips informàtics, bases de dades, xarxes locals i sistemes de seguretat en este àmbit.
  
I també, en desplegament del Reglament Orgànic i Funcional de la Conselleria de Sanitat, fa les funcions següents:
  
- Assegurar el funcionament operatiu dels equips informàtics a tots els nivells: llocs de treball, servidors departamentals, corporatius i els que donen suport a projectes comuns als centres sanitaris.
  
- Impulsar i vetlar pel funcionament correcte de les xarxes de comunicacions, tant de veu com de dades, de la xarxa sanitària valenciana, en coordinació amb la Direcció General de Telecomunicacions i Investigació.
  
- Desenvolupar, implantar i vigilar els mecanismes de seguretat necessaris per a assegurar els sistemes informàtics sanitaris.
  
- Administrar els sistemes de gestió de bases de dades necessaris per a donar suport a les aplicacions informàtiques que hi ha i a les noves.
  
- Crear i mantindre al dia l'inventari de recursos informàtics (tant físics com lògics) de la conselleria.
  
13.2.2 El Servici d'Organització i Sistemes d'Informació, que exercirà les funcions següents:
  
- Racionalitzar i normalitzar els procediments administratius i mètodes de treball en l'àmbit de la conselleria, seguint les orientacions generals de la Generalitat Valenciana.
  
- Servir com a òrgan de comunicació i enllaç amb el PROP.
  
- Impulsar i coordinar funcionalment la implantació de sistemes d'informació en els centres sanitaris, cuidant-ne l'harmonització i la compatibilitat.
  
- Impulsar projectes d'implantació de sistemes d'informació en l'àmbit de la salut i fer-ne la gestió operativa.
  
I també, en desplegament del Reglament Orgànic i Funcional de la Conselleria de Sanitat, farà la funció de coordinar els servidor web (orientat al ciutadà) i crear i desenvolupar la Intranet (orientada al personal propi) de la conselleria.
  
Article 14. Les direccions territorials
  
14.1 En cada una de les províncies de la Comunitat Valenciana hi haurà una direcció territorial de la Conselleria de Sanitat, al capdavant de la qual hi haurà un director, que assumirà la representació de la conselleria.
  
14.2 Dependent directament del director territorial, hi haurà un secretari de la direcció territorial que, en desplegament del Reglament Orgànic i Funcional de la Conselleria de Sanitat, fa les funcions de coordinar i impulsar la gestió administrativa de la direcció territorial en matèria de personal, econòmica, pressupostària, de concerts i de contractacions d'obres, subministraments i instal·lacions, i de substituir, si és procedent, el director territorial i exercir les funcions que hi delegue.
  
14.3 Sota la direcció i coordinació del director territorial i, si és procedent, del secretari de la direcció territorial, la resta d'unitats relatives a l'atenció sanitària, farmàcia, salut pública i inspecció, dependran funcionalment del secretari autonòmic, subsecretari o director general corresponent, sense perjudici de la dependència orgànica del subsecretari.
  
DISPOSICIÓ TRANSITÒRIA
  
Fins que no s'aproven les relacions de llocs de treball adaptades a l'estructura orgànica d'esta orde, s'aplicarà el que establixen les disposicions transitòries del Decret 116/2003, d'11 de juliol, del Consell de la Generalitat Valenciana, que aprova el Reglament Orgànic i Funcional de la Conselleria de Sanitat.
  
DISPOSICIÓ FINAL
  
Esta orde vigirà des de l'endemà de la publicació en el Diari Oficial de la Generalitat Valenciana.
  
València, 31 de juliol de 2003
  
El conseller de Sanitat,
  
VICENTE RAMBLA MOMPLET
  
II. AUTORITATS I PERSONAL
  
b) OFERTES D'OCUPACIÓ PÚBLICA,
  
OPOSICIONS I CONCURSOS


Còpia Permalink ELI